paragraph_text: Marimón je prvi nastup u Formuli 1 upisao na Velikoj nagradi Francuske 1951., za momčad Scuderia Milano koja je koristila Maseratijevu šasiju, no odustao je već u drugom krugu zbog kvara na motoru. Tijekom 1953. i 1954. nastupao je za momčad Maserati. Najbolji rezultat karijere mu je treće mjesto na Velikoj nagradi Belgije 1953. i Velikoj nagradi Velike Britanije 1954. Upravo je na Silverstoneu Marimón, uz još šest vozača, odvezao najbrži krug utrke. Zbog tadašnje tehnologije mjerenja vremena i nemogućnosti da se izmjere stotinke i tisućinke, sedam vozača je podijelilo jedan bod za najbrži krug, tako da su svi dobili 0,14 bodova.